臘月十八日呈子京
作者：鄭俠
朝代：宋

paragraphs: 歲去如奔馬，殘日十有三。
姪爲當嫁女，甥是未婚男。
叢然猥俗併，殊非力所堪。
嗟予本支離，塵事素不參。
東床書一架，西榻經一凾。
如是歲月深，吻舌如縢緘。
惟有陶淵明，常欲共清談。
床頭酒盈壺，亦欲同醺酣。
二十一二間，煩事如掃芟。
期使堂下空，宴笑同所耽。
清尊酌宜深，古語交嶄岩。
夜久燈熒熒，金波忽東南。
歲宴獨優游，庶幾爲不凡。